X udfordrer Messenger: Ruller nyt chat-univers ud

X tager endnu et skridt væk fra sin fortid som Twitter – og direkte ind i bokseringen mod Messenger, WhatsApp og Signal. Platformen lancerer nu Chat, et komplet redesign af de klassiske DM’er, der skal gøre X til et fuldblods beskedunivers.

Den nye Chat-funktion ligner noget, man normalt forbinder med rene besked-apps: Brugerne får både tale- og videoopkald, mulighed for at dele filer og – endelig – redigere eller slette afsendte beskeder. Der kommer også forsvindende beskeder og notifikation, hvis nogen tager et screenshot.

Say hello to Chat – all-new secure messaging on X.

• end-to-end encrypted chats and file sharing
• edit, delete, or make messages disappear
• block screenshots and get notified of attempts
• no ads. no tracking. total privacy. pic.twitter.com/7dmDEDkYvO
— XChat (@chat) November 14, 2025

Det hele rulles ud nu på iOS og web, mens Android må vente lidt endnu.

Kryptering – men ikke helt på Signal-niveau

X lover også end-to-end-kryptering, men med et par tydelige fodnoter. Ifølge platformens egen hjælp-sektion er både gruppechats og mediefiler nu krypterede, hvilket tidligere var en mangel. Men metadata – altså informationer om, hvem der chatter med hvem – er stadig ikke beskyttet.

Samtidig erkender X åbent, at systemet ikke beskytter mod såkaldte man-in-the-middle-angreb. Det betyder i praksis, at en ondsindet aktør – eller X selv gennem et påbud – kan tilgå en krypteret samtale, uden at afsender eller modtager opdager det.

X siger dog, at der arbejdes på en funktion, der skal gøre det muligt at verificere ægtheden af krypterede chats.

Vil være mere end et socialt medie

Med Chat cementerer X sin ambition om at blive en alt-i-én-platform, hvor sociale opslag kun er én del af pakken.

Forbrugerne får en ny beskedtjeneste med flere af de funktioner, der længe har gjort Messenger, WhatsApp og Telegram populære – men nu presset ind i det samme univers, hvor mange i forvejen følger nyheder, kendisser og politikere.

Om X kan ryste sit ry for ustabile funktioner og datakritik af sig og blive danskerne nye chatfavorit? Det bliver den virkelige test. Men én ting er sikker: Kapløbet om din næste besked-app er pludselig blevet lidt mere spændende.

X udfordrer Messenger: Ruller nyt chat-univers ud