Slet dine “ups-beskeder” i Messenger

Inden længe kan du slette beskeder, du fortryder, fra Messenger. For eksempel den kærlige besked til kæresten, der havnede hos din mor i stedet. Facebook fortalte første gang om funktionen i foråret og efter adskillige test-perioder er Zuckerberg og kompagni nu begyndt at rulle funktionen ud i en række lande.

I skrivende stund er slette-knappen tilgængelig for brugere i Polen, Columbia, Litauen og Bolivia; men det forventes at den rulles ud til brugere i resten af verden inden for et par uger.

Her kan du se, hvordan slettefunktionen i Messenger fungerer.

Ti minutters fortrydelsesret

Sletteknappen virker de første ti minutter efter at en besked er afsendt. Efter de ti minutter kan beskeder stadig slettes fra dit eget chat-vindue, men beskeden bliver i modtagerens indboks. Men selv efter at en besked er slettet, beholder Facebook beskeden i en periode for at tjekke, om den er misbrugs-markedet.

Det siges også, at Facebook arbejder på relaterede funktioner, såsom muligheden for at sætte en “self-destruct” på beskeder efter et vist tidsrum. Men det er en balancegang, for Facebook frygter at funktionen vil kunne benyttes til mobning.

– Vi skal sørge for, at vi ikke åbner nye fora for mobning. Vi skal sørge for, at folk ikke sender dig dårlige beskeder og så fjerner dem, fordi hvis du rapporterer dem og beskederne ikke er der, kan vi ikke gøre noget, siger Messenger-chefen Stan Chudnowsky til Techcrunch.

Slet dine “ups-beskeder” i Messenger