Spotify vil være din nye Messenger

Spotify er ikke længere bare til musik, podcasts og lydbøger – nu vil streaminggiganten også være stedet, hvor du sender beskeder til vennerne.

Fra denne uge ruller Spotify en ny direkte beskedfunktion ud i udvalgte markeder, der gør det muligt at dele sange, albums, playlister og podcasts direkte i appen – uden at skulle hoppe over i Messenger, WhatsApp eller SMS.

Chat direkte i Spotify

Funktionen, som ganske simpelt hedder Messages, dukker frem, når du trykker på dele-ikonet i afspilningsvinduet. Her kan du sende en sang eller podcast til en ven, starte en samtale, reagere med emojis og selvfølgelig selv modtage anbefalinger.

Alt det delte indhold bliver samlet i en indbakke under din profil, så du nemt kan finde tilbage til det senere. En lille, men smart detalje, der kan gøre det lettere at huske den fede sang en ven sendte for tre uger siden.

Sådan deles der indhold i den nye beskedfunktion (foto: Spotify).

Gratis for alle – men kun fra 16 år

Spotify gør beskedfunktionen tilgængelig for både gratis- og Premium-brugere, men du skal være mindst 16 år for at kunne sende og modtage. Du kan skrive til folk, du deler Spotify-abonnement med, eller som du tidligere har interageret med via Blends, Jams eller fælles playlister.

Vil du ikke have uopfordrede beskeder? Så kan du afvise anmodninger, blokere brugere eller helt slå funktionen fra. Spotify lover desuden, at beskederne er krypterede og bliver overvåget for ulovligt indhold – så ingen skal bekymre sig om hverken spam eller pinlige datalæk.

Et socialt træk

Med Messages tager Spotify et skridt i retning af at blive mere social – måske endda lidt en konkurrent til Messenger og WhatsApp. Men selv understreger Spotify, at funktionen ikke er tænkt som en erstatning for de andre platforme, men som et supplement.

Det er alligevel et interessant træk: I stedet for at sende musiklinks rundt på kryds og tværs af apps, vil Spotify have, at samtalen sker dér, hvor musikken allerede spiller. Spørgsmålet er bare: Vil vi virkelig chatte i Spotify – eller bliver det endnu en indbakke, vi glemmer at tjekke?

Spotify vil være din nye Messenger