Nu får Facebook helt nyt design igen

Facebook-chefen Mark Zuckerberg og andre ledere fra firmaet gik i går på scenen på F8 Udviklerkonferencen, for at fortælle om fremtiden for det sociale medie. De gav os også et smugkig på en komplet grafisk overhaling af brugerfladen på Facebook – både i appen og browserudgaven.

FB5, som opdateringen hedder, fjerner den blå farve der er så voldsomt dominerende i det nuværende design, hvilket giver et noget lettere udtryk. Navigationen rundt i universet loves også at blive lettere og der er blandt andet lavet en ny topmenu. FB8 har også fået nyt Facebook-logo, der er rundt i stedet for det firkantede vi kender. Det lader også til at være dynamisk alt efter sammenhængen.

Et eksempel på det nye, lysere Facebook-design.

Den nye udgave har desuden indbygget den for tiden så populære Dark Mode, hvilket Facebook har givet et smugkig på, på Twitter:

https://twitter.com/facebook/status/1123322299418124289

Zuckerberg sagde under præsentationen, at FB8 allerede begynder at blive distribueret i disse dage – sandsynligvis til udviklere i første omgang. Men vi andre dødelige burde få opdateringen inden for de næste måneder.

Messenger til computeren

I løbet af efteråret vil Facebook Messenger flytte ind i egen app på både Mac- og Windows-computere. Messenger vil, på alle platforme, få et nyt ”Friends”-menupunkt, hvor man kan se indhold fra folk man følger på Facebook, Instagram og Whatsapp direkte i Messenger. Det bliver udelukkende privat indhold, så historier fra virksomheder eller offentlige personer sorteres fra.

Messenger vil også blive udstyret med en såkaldt Watch Together-modus, der ligner en mulighed for at forbinde med venner og se eksempelvis serier sammen i realtid.

Den nye Messenger-app.

Facebook gav ikke nogen lanceringsdato for den nye, opdaterede Messenger men sagde blot, at den ville komme i løbet af efteråret.

Fokus på sikkerhed

Både i Messenger og i FB8 vil der være øget fokus på sikkerhed. Messenger skal være foregangsapp for udviklingen og Zuckerberg lovede blandt andet, at både Messenger og Whatsapp får end-to-end-kryptering af samtaler.

Nu får Facebook helt nyt design igen