Meta slukker Messenger på web – tilbage til Facebook eller ud

Har du vænnet dig til at åbne en ren Messenger-fane i browseren uden at rode rundt på Facebook? Så er det snart slut. Meta bekræfter, at den selvstændige Messenger-hjemmeside lukker i april 2026. Det skriver mediet TechCrunch.

Fremover bliver du automatisk sendt videre til facebook.com/messages, hvis du forsøger at tilgå Messenger fra en computer. Her skal samtalerne fortsætte – medmindre du i stedet bruger mobilappen.

Det er endnu et skridt i en retning, der har været tydelig længe: Messenger skal ikke længere stå på egne ben.

Har du droppet Facebook? Så er valget begrænset

Beslutningen rammer især de brugere, der har valgt at deaktivere deres Facebook-profil, men stadig bruger Messenger til at holde kontakten med venner og familie. Hvis du bruger Messenger uden en aktiv Facebook-konto, bliver webadgangen nu lukket. Den eneste mulighed fremover er mobilappen.

Meta oplyser, at chat-historik kan gendannes via den PIN-kode, man oprettede ved backup af samtaler. Har du glemt koden, kan den nulstilles. Men det ændrer ikke på, at desktop-oplevelsen nu reelt forsvinder for denne gruppe.

Skridt for skridt tilbage i folden

Lukningen kommer ikke ud af det blå. For få måneder siden droppede Meta de selvstændige Messenger-apps til Windows og Mac. Brugerne blev i stedet sendt over på Facebook i browseren.

Allerede i 2023 begyndte Meta at smelte Messenger og Facebook tættere sammen igen, efter i årevis at have presset brugerne over i den separate Messenger-app. Ironisk nok fjernede selskabet i 2014 beskedfunktionen fra Facebooks hovedapp for netop at tvinge brugerne over i Messenger. Nu er cirklen tæt på at være sluttet.

Messenger startede som “Facebook Chat” i 2008 og blev lanceret som selvstændig app i 2011. I mere end et årti har Meta forsøgt at positionere tjenesten som en selvstændig platform. Den strategi er tydeligvis droppet

Brugerne er frustrerede

Flere brugere har allerede reageret negativt på ændringen. Kritikken går især på, at man nu tvinges ind på Facebooks hjemmeside for at sende og modtage beskeder på computer – også selvom man aktivt har valgt Facebook fra.

For Meta handler beslutningen dog sandsynligvis om effektivisering. Færre platforme betyder lavere udviklings- og driftsomkostninger. Én samlet weboplevelse er billigere at vedligeholde end flere parallelle løsninger. Spørgsmålet er bare, om regningen i sidste ende betales af brugerne.

Meta slukker Messenger på web – tilbage til Facebook eller ud